
R E F E R A T   D E   A P R O B A R E 
privind aprobarea Metodologiei de atestare a persoanelor fizice, persoanelor fizice autorizate sau persoanelor juridice specializate care au ca obiect de activitate administrarea condominiilor în vederea dobândirii calității de administrator de condominii

Administratorul de condominii este persoana fizică autorizată sau persoana juridică specializată în condițiile Legii nr. 196/2018 privind înființarea, organizarea și funcționarea asociațiilor de proprietari și administrarea condominiilor, care desfășoară activități de administrare tehnică și întreținere a părților comune, de contabilitate și casierie.
	Atestarea persoanelor fizice, persoanelor fizice autorizate sau persoanelor juridice specializate, care au ca obiect de activitate administrarea condominiilor în vederea dobândirii calității de administrator de condominii se face de către primar, la propunerea compartimentului  specializat în relația cu asociațiile de proprietari, în baza unei hotărâri a consiliului local.
	Prin Hotărârea de Consiliu nr. 115/2019 a fost aprobat Regulamentul privind procedura de atestare a persoanelor fizice care doresc să obțină calitatea de administrator de condominii.
	Având în vedere că de la adoptarea acestei hotărâri și până în prezent au intervenit o serie de modificări în legislația în vigoare a fost necesară întocmirea unei Metodologii de atestare a persoanelor fizice, persoanelor fizice autorizate sau persoanelor juridice specializate care au ca obiect de activitate administrarea condominiilor în vederea dobândirii calității de administrator de condominii.
 	În contextul celor de mai sus, am inițiat prezentul proiect de hotărâre prin care am propus aprobarea acestei Metodologii și îl supun spre dezbatere și aprobare plenului Consiliului Local al Municipiului Brad în forma prezentată. 
	Am propus, de asemenea, ca la intrarea în vigoare a prezentei hotărâri să se abroge Hotărârea Consiliului Local nr. 115/2019, astfel cum a fost modificată prin Hotărârea Consiliului Local nr. 71/2021 și Hotărârea Consiliului Local nr. 186/2021.    
	Invoc în susţinerea propunerii mele prevederile art. 2 lit. e, art. 10 alin. 5  și ale art. 64 alin. 9, alin. 10 și alin. 11 din Legea nr. 196/2018 privind înființarea, organizarea și funcționarea asociațiilor de proprietari și administrarea condominiilor, cu modificările și completările ulterioare, precum și ale art. 129 alin. 1, alin. 2 lit. d, alin. 7 lit. s și alin. 14 din O.U.G. nr. 57/2019 privind Codul administrativ, cu modificările și completările ulterioare.

